Ek het bietjie deur die ou forums gewerk aangaande lugversorgers in karavana. Dit lyk of daar baie pro's en con's is en dat daar baie menings daaroor is.
Ek sal graag wil weet wat die nuutste tegnologie ons kan gee want ek wil nie graag he dat ons en ons bure ongerief ervaar deur 'n lugversorger te gebruik nie. Sekerlik is daar nou baie beter opsies wat stil en prakties is. Ek sal ook nie graag enige pakplek daaraan wil afstaan nie. Is daar nie iets beskikbaar wat in die Raven se oplig dak kan gemonteer word nie? Kompakte verkoelers moet tog teen nou al beskikbaar wees.
Ek weet ek gaan n paar warm klappe kry, maar n lugversorger is n pyn. Ek het nou al n paar keer langs n karavaan gestaan waar die lugversorger reg deur die nag raas en my uit die slaap hou. Hou niks van die goed nie, hulle raas net waar jy wil rustig sit in stilte of wanneer jy wil slaap.
Ja hulle raas en dit is sekerlik nie aangenaam in die natuur nie. Die raas is van die waaier en gaan nie in my leeftyd uit geskakel kan word nie.
Nee wat, sit in die koelte van ons silwer seil (met 'n waaier indien nodig) deur die dag, en die gaasnet vensters oop in die Pophuis se dak deur die nag is heel goed genoeg vir ons, dankie! En. ek is 'n warmbloedige mens - gooi selfs kombers af in die nag, maar geensins 'n lugversorger vriendelike mens nie, dankie, maar nee dankie!!
Die amptenare wat in Giyan in die voormalige Gazankulu tuisland diens gedoen het, was van die mense wat die meeste verkoues gehad het waarvan ek weet. Die rede was dat Giyani in die somer so warm soos die hel word, en al die regeringshuise het lugversorging in gehad asook die regeringskantore. Jy kan n ie heeldag in 'n lugverkoelde vertrek sit nie, jy moet soms uitgaan in die hitte. As jy dan terugkom in die heerlike koel vertrek, is verkoue jou voorland. Ek is ook nie 'n lugreëlingmens nie en het baiemaal eerder in hotelle gelê en sweet as om die hele nag wakker gehou te word deur 'n raserige lugreëlaar. In 'n karavaan is dit waarskynlik nog erger. Dit is nie net die waaierdeel wat geraas maak soos iemand hierbo genoem het nie. Ek dink die kompressor maak die meeste geraas.
'n Goeie een se buite eenheid is skaars hoorbaar. Ek het al talle bure gevra of myne hulle pla en die antwoord was nog altyd nee. Hou in gedagte dat in die aande die temperatuur gewoonlik so daal dat die kompressor min of nooit aankom nie. Die binne eenheid se waaier is baie stil.
Lugverkoeler wat in die dak gemonteer word is baie duur en ek het nog nie een teëgekom wat in 'n oplig dak ge-instaleer is nie.
Die probleem met buite eenhede wat in die neuskas gemonteer is dat daar nie genoeg lug gesirkuleer word om die eenheid nie en dan word die druk in die sisteem baie hoog en die kompressor kry swaar wat tot die geraas bydra.
Ek is nou by my vierde wa, waarvan die eerste 3 nie lugversorgers in gehad het nie. Nie geweet wat ek mis nie.
Lugversorgers gee jou nie verkoue nie. Dis 'n 'ouvrou storie'. Jy kry verkoue van 'n virus infeksie, nie van koue en hitte nie.
Die nuwe generasie sorgers raas nie meer nie. Ek vra gereëld my bure wanneer ek die wa se versorger gebruik. En ek gaan luister self, mens moet teen die kompressor waaier staan om dit te hoor loop.
Ek vermoed die ouens sonder versorgers kan nie slaap nie as gevolg van hitte en reken dan dit is die buurman se versorger wat hulle wakker hou.
Daar is 'n oplossing vir die warmlug vloei om die kompressor eenheid indien in die neuskas. Jy herlei net die warm lug uit die neuskas uit (gebruik silwer aircon 'ducting') en jy het nie probleme nie.
Ek wonder hoeveel manne wat teen ligversorgers is gebruik hulle lugversorgers in hulle voertuie? Dit maak die lewe net makliker. Dis dieselfde om vuur te maak om koffie te maak. Deesdae sit ons sommer n ketel aan. Dinge word makliker en dit hang van jouself af hoe gemaklik jy dit vir jouself gaan maak.
Ek aanvar die mening van mense wat moderne lugreëlaars het dat hulle stiller is as ouer generasies. En as jy dan 'n stil lugreëlaar gebruik om gemaklik te slaap, maak dit sin. Maar uitkamp beteken buite leef. As jy dus in die dag die hitte ontduik deur in die lugversorgde karavaan te sit, dink ek jy mis die uitkamp-gevoel en kon maar eerder tuis gebly het. En as iemand beweer dit gebeur nie, sê ek ek het dit wel in die Kruger wildtuin gesien dat mense, as hulle nie in hulle voertuie gaan wild besigtig nie, met toe deure en vensters binne hulle karavaan sit met die lugreëlaar aan. Dit lyk net nie vir my aangenaam nie.
Maar ek kritiseer dit nie- dis hulle karavaan, geld en tyd, so hulle kan dit gebruik soos dit hulle behaag. Ek wil dit nie hê nie. Ek kan dit wel bekostig.
Daar is natuurlik 'n groot verskil tussen uitkamp en op 'n warm dag met jou voertuig ry, so die verwysing is myns insiens ietwat misplaas.
Hierdie is so terloops, 'n doodnormale "kampvuur gesprek". Ons wissel menings maar oortuig niemand tot ons siening nie. Dit is tog waarom hierdie Forum bestaan.
Ek glo ook party mense gaan in hulle woonwa om die hitte te ontsnap en ook om n' oogie te knip. Dit is hulle besigheid. Ek slaap net in die nag. My vrou rus in die middag vir mediese redes.
Ons gaan nie in die woonwa in om weg te kom van die hitte nie. Die rede is as jy dan weer moet uitkom voel dit twee keer so warm buite. Ons verkies ook om so lank as moontelik liewer sonder die lug versorger in die woonwa en voertuig oor die weg te kom. As jy eers hom aan het kan jy nie maklik sonder hom nie.
Luukshede bederf 'n mens maar. Ek sal nie nou op 'n warm dag sonder lugreëling lang afstande wil ry nie. Soms, as ons in die somer deur die Karoo gery het, was dit tot 37 grade en dan kom jy by die stop-ry plekke en skakel die voertuig af. Die lug is egter so warm dat jy onmiddelik weer aanskakel. Ons het vir amper dertig jaar met 'n Kombi sonder lugreëling gesleep en gereeld Desembers gaan toer. Soms was dit uiters warm soos 42 grade by Addo en Augrabies, maar ons kon dit vat en die kinders het ook nie gekla nie. Nou is ons bederf deur die koel voertuig en ek weet nie of ek dit meer daarsonder sal kan doen nie. Ek trek egter die streep by uitkamp- ek sal nie 'n lugreëlaar aanskaf nie want dit sal die kampgevoel bederf.
Ek het ook hierdie "ding" teen lugversorgers. Ek gebruik dit in die motor vir kort(er) periodes, maar skakel dit daarna af.
Interessant dat tydens my (talle!) besoek aan die Emirate, ek gevind het dat, veral in Abu Dahbi, voertuie vir ure (tot soveel as 5 ure!) buite winkelsentrums staan en luier om die versorgers aan die gang te hou totdat Arabier se kind weer inklim. Ek het eenkeer na so 'n Toyota gekyk en besef dat sommige (?) van hierdie voertuie met ekstra groot verkoelers toegerus is om die versorger aan die gang te hou. Natuurlik , in daardie wereld, met die prys van brandstof baie laag, is so 'n geluier nou nie juis 'n probleem nie!
Ons ou wêreld is darem vol teenstrydihede! Nico sê in die Emirate het voertuie ekstra groot verkoelers. Volgens my vorige VW Kombi se handboek, was Kombi's in die koue lande toegerus met 'n verhitter wat petrol verbrand om die nodige verwarming in die kajuit te verskaf want die hitte wat die masjien afgee, was nie voldoende nie. Ons is gelukkig om hier in 'n redelik gematigde klimaat te woon.
Jy plaas hom los in die karavaan en by jou bestemming moteer jy hom in enige van die karavaan se vensters soos wat 'n skinkbord by 'n padkafee/roadhouse op jou kar se venster geplaas word.
Ek het by Bosfontein gekamp en die idee by 'n paar lede van 'n karavaan kamp groep gesien. Hulle het hout panele gebruik om die venster opening rondom die aircon toe te maak.
Ek het op die oomblik 'n situasie met ons yskas en het daarom heelwat gaan oplees. Ek het gevind daar is 'n nuwe tipe kompressor (wat in yskaste sowal as lugreëlaars gebruik word) wat van 'n sogenaamde "inverter compressor" gebruikmaak. Ek wil nie nou die tegniese aspekte hier noem nie- ek dink ek verstaan dit, maar ek is nie 'n deskundige nie. Wat wel van belang is, is dat die kompressors glo aansienlik stiller loop as die nie-inverter tipe, maw die ou soort en minder krag gebruik. Dit sal dus 'n goeie idee vir lugreëlaars in 'n karavaan wees. Ek weet nie of dit daar gebruik word nie, maar dis die moeite werd om uit te vind. Dit sal waarskynlik ook duurder wees as die ouer tegnologie.
Dan is daar ook sogenaamde liniêre kompressors waar die suier nie deur 'n radiale motor aangedryf word nie maar waar die suier so ontwerp is dat die elektro-magneties heen en weer beweeg word. Dit is glo nog stiller as die met 'n masjien en is baie kompakter. Ek weet dit word in mobiele yskaste, ook 12V, gebruik, maar ek is nie seker van lugreëlaars nie. Dit klink of dit perfek sal wees vir 'n karavaan oor die stiller loop en aansienlik laer gewig.
Wat is die kanse dat mens op 'n punt 12v lugversorgers gaan kry met genoeg kapasiteit om 'n wa koel te hou.
Ek dink 'n lugversorger trek soveel meer krag as 'n yskas dat dit nie prakties sal wees om dit met 'n battery te dryf nie, tensy jy 'n aantal wil saamdra en hulle kos geld en is swaar. 'n 105AH weeg ongeveer 25 Kg. En hoe kry jy weer die klomp batterye gelaai?
Volgens my berekening sal 'n 2.1Kw eenheid 175 A trek teen 12V. As ek reg is, beteken dit die lugreëlaar sal 'n 105AH battery in ongeveer 'n halfuur leeg trek. Dus nie juis 'n praktiese reëling vir uitkamp nie. 'n Klein kompressor karavaan-yskassie trek ongeveer 110W, of 0.11Kw so dis nie korrek om te sê die lugreëlaar trek minder krag as 'n yskas nie. My ou '3-way' yskassie het maar ongeveer dieselfde hoeveelheid watt getrek. As ons dus op 'n plek sonder 220V kampeer, is ons maar verplig om die hitte te trotseer. Maar as jy op sulke plekke kampeer, is jy in elkgeval iemand wat hou van avontuur en bietjie rof leef en sal jy sekerlik nie 'n lugreëlaar wil gebruik nie.
Die motorhomes in die VSA is nie afhanklik van 'n battery om hulle lugreëlaars aan te dryf nie. Dit sal vir hulle ewe onprakties as vir ons wees. Hulle het groot kragopwekkers aan boord wat voldoende is vir die doel. Ek meen hulle sal dit ook gebruik as hulle verkies om die hele wa koel te hou terwyl kulle beweeg. In parke, wat spesiaal ingerig is vir motorhomes, koppel hulle aan die netwerkkrag asook aan vars water toevoer en riool afvoer. Ons kan gladnie ons omstandighede met hulle s'n vergelyk nie.
'n Kenner het my daarop gewys dat ek verkeerd is wat betref die meting van verkoeling en kragverbruik van 'n lugreëlaar en yskas. Dit is toe nie so voor die handliggend as wat ek logies gedink het nie. Ek vra dus om verskoning vir my uitlatings Jan. 'n Mens moet duidelik eers weet waarvan jy praat voor jy 'n mening lug.
Voordeel van die losstaande lugversorger is sy veelsydigheid vir gebruik binne jou wa of in die tent, of die huis of waar ookal.
Ons kamp ook baie op plekke sonder krag en gebruik hom dan net nie. Maar in die widtuin, eiland en Mosambiek werk hy soos 'n droom. Ek hoor gereeld manne wat sê dit was darem warm gister-aand. Ons het buite gaan lê met 'n nat handdoek maar toe vreet die muskiete ons op.
Het 9000 BTU Infinity split eenheid laat insit deur Philly, werk soos 'n droom, buite eenheid baie stil, jy moet by hom gaan staan om hom te hoor. Die 9000 BTU meer as genoeg vir die CLassique.